ซานหลี่ถุน

**ซานหลี่ถุน** () หรือ **ถนนบาร์ซานหลี่ถุน** () เป็นย่านในแขวงซานหลี่ถุน เขตเฉาหยาง ปักกิ่ง ประกอบด้วยบาร์ ภัตตาคาร และร้านค้าจำนวนมาก เป็นจุดหมายปลายทางยอดนิยมสำหรับการชอปปิง การรับประทานอาหาร และความบันเทิงพื้นที่ดังกล่าวอยู่ภายใต้การปรับปรุงฟื้นฟูอย่างต่อเนื่องเกือบตลอดเวลานับตั้งแต่ปลายศตวรรษที่ 20 ซึ่งเป็นส่วนหนึ่งของโครงการฟื้นฟูการเติบโตทางเศรษฐกิจทั่วทั้งเมือง ปัจจุบันเป็นที่ตั้งของบาร์และคลับหลายแห่งที่ได้รับความนิยมทั้งในหมู่ชาวท้องถิ่นและชาวต่างชาติ ตลอดจนร้านค้าแบรนด์เนมระดับนานาชาติ เช่น ยูนิโคล่ แอปเปิล ไนกี้ อาดิดาส เคเอฟซี และเนธานส์เฟมัส ย่านนี้มีความโดดเด่นจากการเป็นที่ตั้งของร้านอาดิดาสที่ใหญ่ที่สุดในโลก

## ประวัติศาสตร์
ก่อน ค.ศ. 1949 ย่านสถานทูตปักกิ่ง (Beijing Legation Quarter) เคยเป็นศูนย์กลางของกิจกรรมทางการทูตในเมืองหลวง หลังการก่อตั้งสาธารณรัฐประชาชนจีน รัฐบาลต้องการย้ายย่านการทูตออกไปนอกเขตเมืองชั้นใน ซานหลี่ถุนได้รับการคัดเลือกให้เป็นพื้นที่สำหรับจัดสรรสถานอัครราชทูตและสถานเอกอัครราชทูตต่างประเทศในช่วงปลายทศวรรษ 1950 พื้นที่นี้ถูกเรียกว่าซานหลี่ถุนเพื่อระบุตำแหน่งที่ตั้งจากประตูตงจื๋อ () โดยคำว่า*ถุน* หมายถึง 'ท้องถิ่น' และ*ซานหลี่* หมายถึง 'สามลี้' (หนึ่งลี้เท่ากับ 0.5 กิโลเมตร) ดังนั้นชื่อนี้จึงหมายถึง "ท้องถิ่นที่อยู่ห่างออกไป 1.5 กิโลเมตร (จากประตูตงจื๋อ)"

ซานหลี่ถุนเริ่มเติบโตขึ้นเมื่อมีการเปิดบาร์เพื่อให้บริการแก่ชาวต่างชาติและชาวท้องถิ่นในเวลาต่อมา พร้อมไปกับการปฏิรูปและเปิดประเทศ โรงแรมระดับนานาชาติได้นำบาร์แห่งแรก ๆ เข้ามา แต่ในทศวรรษ 1990 สถานประกอบการแบบเอกเทศก็ได้ปรากฏขึ้น ข้อมูลมีความแตกต่างกันว่าบาร์แห่งใดเป็นบาร์แห่งแรกในซานหลี่ถุน โดยผู้เขียนรายหนึ่งยกให้เป็นแคตคาเฟ่ (Cat Cafe) ใน ค.ศ. 1995 ในขณะที่อีกรายระบุชื่อแฟรงก์สเพลซ (Frank's Place) ซึ่งเปิดใน ค.ศ. 1990

ซูเปอร์มาร์เก็ตแห่งแรกในปักกิ่งเปิดตัวในซานหลี่ถุนเมื่อเดือนพฤศจิกายน ค.ศ. 1982 ซูเปอร์มาร์เก็ตแห่งนี้มีพื้นที่ประมาณ 300 ตารางเมตร จำหน่ายผลิตภัณฑ์ที่หลากหลาย

บาร์แห่งแรกบนถนนซานหลี่ถุนเหนือเปิดให้บริการใน ค.ศ. 1995 หลังผ่านไปเกือบ 30 ปี ซานหลี่ถุนเป็นที่ตั้งของบาร์ประมาณร้อยละ 70 ในปักกิ่ง

ถนนซานหลี่ถุนใต้เคยมีร้านจำหน่ายอะไหล่รถยนต์ หลังมีการสร้างถนนบาร์ ร้านค้าเหล่านั้นก็ถูกรื้อถอนไป

ซานหลี่ถุนวิลเลจ (Sanlitun Village) เปิดให้บริการใน ค.ศ. 2008 ทำให้ย่านนี้มีร้านค้า ภัตตาคาร บาร์ และโรงภาพยนตร์มัลติเพล็กซ์แห่งใหม่จำนวนมาก ใน ค.ศ. 2013 ซานหลี่ถุนวิลเลจได้เปลี่ยนชื่อเป็นไท่กู๋หลี่ซานหลี่ถุน (Taikoo Li Sanlitun

ซานหลี่ถุนมีการก่อสร้างใหม่ที่สำคัญหลายแห่งเพื่อเป็นส่วนหนึ่งของการเตรียมความพร้อมสำหรับโอลิมปิกฤดูร้อน 2008 ในเดือนเมษายน ค.ศ. 2008 ภายใต้ปฏิบัติการทำความสะอาดเมืองที่ดำเนินอยู่ มีการบุกจับกุมยาเสพติดครั้งใหญ่ในซานหลี่ถุนและมีการจับกุมคนจำนวนมาก บาร์และคลับทั้งหมดสี่แห่งถูกสั่งปิดอย่างเป็นทางการ รวมถึงบาร์ที่มีชื่อเสียงในทางลบที่ชื่อเพียวเกิร์ล (Pure Girl) ซึ่งเป็นที่รู้จักจากการขายแอลกอฮอล์ราคาถูกและมีการจำหน่ายยาเสพติด ทั้งพนักงานบาร์และผู้จัดการถูกประหารชีวิตในข้อหาจำหน่ายยาเสพติด อย่างไรก็ตาม ร้านดังกล่าวได้กลับมาเปิดให้บริการอีกครั้งในอีกหนึ่งปีต่อมาภายใต้การบริหารงานชุดใหม่ ปฏิบัติการของตำรวจถูกวิพากษ์วิจารณ์อย่างกว้างขวางในเรื่องความรุนแรงและการขาดกระบวนการยุติธรรมที่เหมาะสม เชื่อกันว่าผู้ค้ายาเสพติดจำนวนหนึ่งรวมถึงพนักงานบาร์ได้รับโทษประหารชีวิตอันเป็นผลมาจากปฏิบัติการครั้งนี้

ร้านยูนิโคล่ในไท่กู๋หลี่ซานหลี่ถุนได้รับความสนใจจากนานาชาติหลังเป็นสถานที่ถ่ายทำวิดีโอร่วมเพศในห้องลองเสื้อของร้านเมื่อเดือนกรกฎาคม ค.ศ. 2015 ยูนิโคล่ปฏิเสธความเกี่ยวข้องใด ๆ กับวิดีโอดังกล่าว

ในเหตุการณ์เมื่อเดือนสิงหาคม ค.ศ. 2015 ใกล้ร้านยูนิโคล่ หญิงชาวจีนคนหนึ่งเสียชีวิตและสามีชาวฝรั่งเศสของเธอได้รับบาดเจ็บจากการโจมตีโดยชายที่ควงดาบ

วันที่ 25 ธันวาคม ค.ศ. 2015 หลังเหตุโจมตีในปารีส เดือนพฤศจิกายน ค.ศ. 2015 โดยไอซิส (ISIS) สถานเอกอัครราชทูตต่างประเทศหลายแห่งในปักกิ่งได้เตือนถึงภัยคุกคามที่อาจเกิดขึ้นต่อชาวตะวันตกในย่านชอปปิงซานหลี่ถุนในหรือช่วงวันคริสต์มาส โดยกระตุ้นให้พลเมืองของตน "เพิ่มความระมัดระวังอย่างสูง"

จุดหมายปลายทางยอดนิยมสำหรับชาวต่างชาติและคนรุ่นใหม่คือ "ถนนสกปรก" (dirty street) ซึ่งเต็มไปด้วยภัตตาคารและบาร์ขนาดเล็กในคูหากำแพง (hole-in-the-wall) ใจกลางซานหลี่ถุน อย่างไรก็ตาม ถนนเส้นนี้ถูกทำความสะอาดและจัดระเบียบใหม่ใน ค.ศ. 2017

ในฐานะภูมิสัญลักษณ์ของปักกิ่ง ซานหลี่ถุนกลายเป็นสถานที่ยอดนิยมที่ได้รับเลือกให้เป็นฉากในภาพยนตร์และละครโทรทัศน์หลายเรื่อง ภาพยนตร์และละครโทรทัศน์เหล่านี้รวมถึง Mr. Six, Love Is Not Blind และ A Little Reunion

## สถานที่ยอดนิยม
### พื้นที่ย่อยหลัก
* ไท่กู๋หลี่ซานหลี่ถุน (จีน: 三里屯太古里)
* ซานหลี่ถุนโซโฮ (จีน: 三里屯 SOHO)
* ท็อปวินเซ็นเตอร์ (จีน: 通盈中心)
* แปซิฟิกเซนจูรีเพลซ (จีน: 盈科中心)
* หงเจี่ยแมนชัน (จีน: 中国红街)
* น่าหลี่่พาทีโอ (จีน: 那里花园) อาคารหลายชั้นสไตล์เมดิเตอร์เรเนียนที่สร้างขึ้นในช่วงโอลิมปิก 2008 เป็นที่ตั้งของบาร์และภัตตาคารจำนวนมาก
*ถนนบาร์ซานหลี่ถุน (จีน: 三里屯酒吧街) เป็นที่ตั้งของบาร์และร้านน้ำชากว่า 80 แห่งบริเวณริมถนนซานหลี่ถุน
* 3.3 แมนชัน (จีน: 3.3大厦)
* สนามกีฬาผู้ใช้แรงงาน (จีน: 北京工人体育场) เป็นสนามกีฬาที่สร้างขึ้นใน ค.ศ. 1959 เนื่องในโอกาสครบรอบ 10 ปีการก่อตั้งสาธารณรัฐประชาชนจีน ปัจจุบันเป็นสนามเหย้าของสโมสรฟุตบอลเป่ย์จิงกั๋วอัน

### สถานที่ยอดนิยมอื่น ๆ
* ร้านหนังสือซานเหลียนเถาเฟิน (Sanlian Taofen Bookstore) เป็นร้านหนังสือที่เปิดตลอด 24 ชั่วโมง เปิดให้บริการใน ค.ศ. 2018 ร้านนี้ไม่เพียงแต่จำหน่ายหนังสือและของที่ระลึกเท่านั้น แต่ยังมีบริการเครื่องดื่มสำหรับผู้ที่มาพักผ่อนและนั่งทำงานด้วย
* คาเฟ่ชิบะอินุ (Shiba Inu café) เป็นคาเฟ่ที่มีชื่อเสียงจากการมีสุนัขให้ผู้คนได้เข้ามาเล่นและถ่ายรูป

## เศรษฐกิจ
สำนักงานใหญ่ของไฉซิน (Caixin) ตั้งอยู่ในซานหลี่ถุนโซโฮ (三里屯SOHO)

## การศึกษา

### โรงเรียนนานาชาติ
ที่มา:
* โรงเรียนบริติชปักกิ่ง วิทยาเขตซานหลี่ถุน
* วิทยาลัยสถานเอกอัครราชทูตปากีสถานประจำปักกิ่ง
* โรงเรียนอนุบาลอิตาลีที่ได้รับการรับรองในปักกิ่ง () เดิมชื่อโรงเรียนสถานเอกอัครราชทูตอิตาลีที่ได้รับการรับรองในปักกิ่ง (, ) ตั้งอยู่ในพื้นที่ของอาคารที่พำนักทูตซานหลี่ถุน (三里屯外交公寓)
** เปิดทำการใน ค.ศ. 2015 ถือเป็นโรงเรียนนานาชาติอิตาลีแห่งแรกในเอเชียตะวันออก โดยดำเนินงานร่วมกับเรจจิโอชิลเดรน (Reggio Children) ก่อนหน้านี้เคยมีระดับประถมศึกษา แต่ใน ค.ศ. 2020 ด้วยจำนวนนักเรียนที่ลดลง จึงเปลี่ยนมาเป็นโรงเรียนอนุบาลเพียงอย่างเดียว ปัจจุบันเป็นที่รู้จักในชื่อ *Scuola Italiana Paritaria d’Infanzia a Pechino* ในภาษาอิตาลี ขณะที่ชื่อภาษาจีนยังคงเดิม ส่วนชื่อภาษาอังกฤษในปัจจุบันคือ *Accredited Italian Kindergarten in Beijing*
* ไอวีอะคาเดมี – ดิไอวีกรุป (Ivy Academy – The Ivy Group)

### โรงเรียนท้องถิ่นจีน
*มหาวิทยาลัยสหภาพปักกิ่ง (วิทยาลัยเครื่องกลไฟฟ้า)
*โรงเรียนมัธยมปักกิ่งที่ 80
*โรงเรียนมัธยมปักกิ่ง ซานหลี่ถุนที่ 1
*โรงเรียนประถมศึกษาทดลองปักกิ่ง เฉาหยาง
*โรงเรียนประถมศึกษาไป๋เจียจวง

## การคมนาคม
### รถไฟใต้ดิน
*สถานีสนามกีฬาผู้ใช้แรงงาน ให้บริการโดยรถไฟใต้ดินสาย 3 และ 17
*สถานีถวนเจี๋ยหู ให้บริการโดยรถไฟใต้ดินสาย 3 และ 10

### รถบัส
ที่มา:
# ขึ้นสาย 3, สาย 110, สาย 113, สาย 115, สาย 117, สาย 118, สาย 120 ลงที่สถานีกงเหรินถี่ยฺวี่ฉ่าง
# ขึ้นสาย 113, สาย 115, สาย 431, สาย 701, สาย 16, สาย 34 ลงที่สถานีซานหลี่ถุน
# ขึ้นสาย 113, สาย 115, สาย 117, สาย 431, สาย 701, สาย 16 ลงที่สถานีฉางหงเฉียวซี

## ดูเพิ่ม
* แขวงซานหลี่ถุน

## อ้างอิง

## แหล่งข้อมูลอื่น

*Official website of Taikoo Li Sanlitun
*Nightlife in Sanlitun

หมวดหมู่:ถนนในปักกิ่ง
หมวดหมู่:วัฒนธรรมในปักกิ่ง
หมวดหมู่:ย่านการทูตในปักกิ่ง
หมวดหมู่:เขตเฉาหยาง